• El conseller Calvet anuncia la propera convocatòria del concurs per dissenyar i construir una promoció de 41 pisos protegits
• L'edifici se situarà en l'àmbit de l'ARE l'Estrella, tindrà un cost de 4,42 MEUR, a càrrec de l'INCASÒL, i les obres s'iniciaran el 2022
El conseller de Territori i Sostenibilitat, Damià Calvet, ha anunciat avui dos projectes que impulsa el Departament a Badalona, en un acte conjunt amb l'alcalde de la ciutat, Àlex Pastor.
Així, l'Institut Català del Sòl (INCASÒL) convocarà properament el concurs per al disseny i la construcció d'una promoció de 41 pisos de lloguer assequible a Badalona.
A més, es renovarà el ferm de la C-31 al seu pas pel municipi amb un paviment que contribuirà a mitigar el soroll i a reduir les emissions.
En aquest sentit, el conseller ha recordat que el passat divendres es va celebrar la primera Cimera Catalana d'Acció Climàtica "en què vam presentar una part del full de ruta del Govern davant l'emergència climàtica, i aquests dos projectes no en són aliens ".
"L'emergència climàtica afecta tot el planeta, però nosaltres la volem abordar des de la concreció, amb projectes com els que presentem avui i des de cada poble i cada ciutat ", ha afegit.
Així, la promoció d'habitatges "incorporarà aspectes de sostenibilitat ", com ara "l'eficiència energètica i habitatges actius en l'elaboració d'energia elèctrica", ha explicat Calvet.
L'edifici, de planta baixa i cinc plantes d'alçada, se situarà a l'àmbit de l'àrea residencial estratègica (ARE) de l'Estrella i tindrà 41 habitatges protegits, així com locals destinats a ús comercial a la planta baixa i aparcaments soterrats.
En conjunt, la parcel·la té 3.440 m 2 de sostre residencial i 650 m 2 de sostre per a altres usos.
Aquesta promoció forma part del Programa de lloguer assequible de l'INCASÒL que es va iniciar el 2017 amb l'objectiu de donar un nou impuls al parc d'habitatge públic de la Generalitat de Catalunya.
Així, l'INCASÒL convoca i adjudica els concursos per al disseny i l'execució de les promocions.
L'INCASÒL també assumeix el cost de construcció de les promocions, que se situen en solars de la seva propietat o bé cedits per ajuntaments.
Un cop finalitzades les diverses promocions, les gestiona l'Agència de l'Habitatge de Catalunya
Fins ara, s'han impulsat tres convocatòries en el marc del Programa de lloguer assequible.
La primera incloïa quatre promocions amb un total de 91 habitatges i una inversió de 7,01 MEUR.
La segona, que es va presentar el 2018, estava dotada amb 13,52 MEUR de pressupost i consistia en la construcció de quatre noves promocions amb 146 pisos de lloguer assequible.
La darrera convocatòria, corresponent a 2019, sumava 11 promocions, amb un total de 483 habitatges i un pressupost de 57,8 MEUR.
La política de foment de l'habitatge del Govern de la Generalitat considera prioritari el lloguer per sobre de la compra venda per tal d'ampliar el parc de lloguer i garantir en el temps el caràcter de servei públic de l'habitatge promogut per l'Administració.
És en aquest marc que l'INCASÒL ha habilitat aquest programa per construir noves promocions d'habitatge de lloguer a preus assequibles.
El programa de lloguer es planteja assolir els objectius següents:
A l'hora d'escollir els emplaçaments, l'INCASÒL ha fet una anàlisi prèvia de la demanda des d'una perspectiva socioeconòmica, d'evolució de mercat i d'evolució del parc d'habitatge en diferents poblacions.
Aquests estudis serveixen per identificar la demanda real, el producte més adequat i la renda a aplicar.